Minen fruntliken grot mit erbedinge des hogestem dat ick vermach. Werdige her mester Pauell; juwer werdiget gesuntheit vnde wolffart is my altit leff. Vorder, werdige her, ick scholde juw werdicheit wol tydinge schriuen ouer. Hir is nu nicht nyes, besunder dat de koninck van Ffranckrick Meilan gewunnen hefft vnde veldusent Switzers erslagen syn etc. Ock werdighe her mester Pauell, ick juw werdicheit im herweste schreff als van Merten Surpe wegen als l [mark], de man em solde geuen als Michell de erschen ..rs vnde nen antwort van juw werdicheit erlanget hebbe; so will ick juw werdicheit mit den ersten scheppen senden [½] schippunt wasses. Dar wert juw werdicheit den dat beste woll by donn etc. Ock werdighe her mester Pauell, juw werdicheit schriff my off juw werdicheit ock wes behouwet van sten offt van kalck offt van anderen persellen, wyl ick all wege gerne dat beste by don vmme juwer werdicheit willen, et sy solt, hoppen offt molt offt wan wande wes juw werdicheit behoff hefft etc. Werdige her, ick solde juw werdicheit wol wat gesent hebben ouer; hir is nu nicht selsens tho bekomen. Got geue mit leue her negest. Sus wet ick juw werdicheit nicht tho schriuen; den Gode vnde Marien vnde der hilgen moder sant Annen beffolen vnde mynen denst; vnde myn husffrouwe dot juw werdicheit ock ser grotten. Geschreuen in Reuell des dinxdages na sunte Mattis anno xvj. Victhor van der Lippe. Adress: Dem werdigen heren mester Pauell Schell, prouest der kercken tho Abouw, sinen guden ffrund, geschreuen mit ganszer werdicheit.